Održana 12. sjednica Strukovne grupe posrednika u prometu nekretninama

Strukovna grupa posrednika u prometu nekretninama održala je svoju sjednicu 20. studenoga u ŽK Dubrovnik, kada je bilo riječi o rezultatima poslovanja ove djelatnosti u Dubrovačko-neretvanskoj županiji za razdoblje od 2010. do 2014. te o izvještaju s 24. Foruma nekretnina.

Sudionici su se složili oko zaključka da se tržište nekretnina postupno stabilizira, iako je i dalje na niskoj razini prometa. Stoga se u odnosu na prethodnu godinu može vidjeti povećanje u broju gospodarskih subjekata, a i broja zaposlenih u agencijama koje se bave posredovanjem nekretninama u Dubrovačko-neretvanskoj županiji.

Podnesen je izvještaj s 24. Foruma nekretnina održanog 9. studenoga u Zagrebu, gdje su neke od tema bile: Zakon o procjeni vrijednosti nekretnina koji kroz pravilnike definira i uređuje metode za vrednovanje nekretnina te mrežna aplikacija eNekretnine. Riječ je o bazi podataka koja će objedinjavati statističke podatke u vezi s vrijednošću nekretnina. Također, eNekretnine će sadržavati zbirke kupoprodajnih cijena i plana približnih vrijednosti nekretnina, gdje će zainteresirani moći provjeriti vrijednost svojih nekretnina putem interneta.